Source: http://sodnapraksa.si/?q=130/2016&database%5BSOVS%5D=SOVS&_submit=i%C5%A1%C4%8Di&order=code&direction=desc&rowsPerPage=20&page=0&id=2015081111390778
Timestamp: 2020-04-03 17:32:40+00:00
Document Index: 6949674

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

VSRS sklep I R 97/2015
ECLI:SI:VSRS:2015:I.R.97.2015
VS0018070
Janez Vlaj (preds.), mag. Rudi Štravs (poroč.), dr. Ana Božič Penko
CIVILNO PROCESNO PRAVO - NEPRAVDNO PRAVO
določitev krajevne pristojnosti po višjem sodišču - nepravdni postopek - prebivališče udeleženca nepravdnega postopka - registracija bivališča v RS - ordinacija pristojnosti
Glavni navezni okoliščini za določitev krajevne pristojnosti po ZNP predstavljata bodisi stalno bodisi začasno prebivališče udeleženca v času vložitve predloga oziroma v času pričetka postopka. Vendar udeleženka nima registriranega ne stalnega ne začasnega prebivališča v RS. Tako je nastopila situacija iz petega odstavka 12. člena ZNP, ki določa, da če so za odločanje v nepravdnem postopku pristojna sodišča RS, pa ni mogoče ugotoviti, katero sodišče je krajevno pristojno, določi krajevno pristojnost sodišča Vrhovno sodišče RS (ordinacija pristojnosti).
Za odločanje v tej zadevi se določi Okrajno sodišče v Novem mestu.
1. Okrajno sodišče Novem mestu je podalo predlog za določitev krajevno pristojnega sodišča v Republiki Sloveniji za uvedbo postopka za odvzem poslovne sposobnosti E. M. po uradni dolžnosti. Navaja, da M., slovenska državljanka, nima registriranega ne stalnega ne začasnega prebivališča v Republiki Sloveniji.
2. Vprašanje krajevne pristojnosti sodišča v nepravdnem postopku je specifično urejeno v Zakonu o nepravdnem postopku (v nadaljevanju ZNP). Glavni navezni okoliščini za določitev krajevne pristojnosti predstavljata bodisi stalno bodisi začasno prebivališče udeleženca v času vložitve predloga oziroma v času pričetka postopka. Ker E. M. nima registriranega ne stalnega ne začasnega prebivališča v Republiki Sloveniji, je nastopila situacija iz petega odstavka 12. člena ZNP, ki določa, da če so za odločanje v nepravdnem postopku pristojna slovenska sodišča, pa ni mogoče ugotoviti, katero sodišče je krajevno pristojno, določi krajevno pristojnost sodišča Vrhovno sodišče (ordinacija pristojnosti).
3. V skladu s prvim odstavkom 77. člena Zakona o mednarodnem zasebnem pravu in postopku(1) je za odločanje v zadevah, ki se nanašajo na osebna stanja slovenskih državljanov, izključno pristojno slovensko sodišče. Vrhovno sodišče je ob določitvi krajevne pristojnosti kot odločilno upoštevalo dejstvo, da je M. v Republiki Sloveniji živela na območju, ki sodi v pristojnost Okrajnega sodišča v Novem mestu, to pa je tudi že večkrat odločalo o njenem osebnem stanju in se je zato s konkretno problematiko že v določeni meri seznanilo.
Op. št. (1): Vprašanja pristojnosti slovenskega sodišča v tej zadevi ne ureja evropsko pravo (M, živi v Republiki Hrvaški), saj je po določbi alineje a drugega odstavka 1. člena Uredbe (EU) št. 1215/2012 Evropskega parlamenta in Sveta z dne 12. decembra 2012 o pristojnosti in priznavanju ter izvrševanju sodnih odločb v civilnih in gospodarskih zadevah njena uporaba izrecno izključena za vprašanja osebnih stanj.
ZNP člen 12, 12/5. ZMZPP člen 77, 77/1.
Sklep I R 138/2012
Sklep I R 111/2011
VSRS sklep I R 127/2015
P2RvYy0yMDE1MDgxMTExMzkwNzc4